

Tartalomjegyzék

[1. Bevezetés 2](#_Toc9412960)

[2. Operatív háttér 2](#_Toc9412961)

[3. Pénzügyi elszámolások és jelentős költségvetési ügyletek 2018-ban 3](#_Toc9412962)

[3.1. Az ESBA-garanciaalap 2018. december 31-i pénzügyi kimutatása 3](#_Toc9412963)

[3.2. Uniós garanciával fedezett ESBA-műveletek 4](#_Toc9412964)

[3.3. Az ESBA-garanciaalap feltöltése 4](#_Toc9412965)

[3.4. Az uniós garancia lehívása és felhasználása 4](#_Toc9412966)

[4. Az ESBA-garanciaalap 2018. évi kezelése 5](#_Toc9412967)

[4.1. Pénzgazdálkodás 5](#_Toc9412968)

[4.2. Piaci fejlemények 2018-ban 5](#_Toc9412969)

[4.3. A portfólió összetétele és fő kockázati jellemzői 6](#_Toc9412970)

[4.4. Teljesítmény 6](#_Toc9412971)

[5. Az ESBA-garanciaalap célösszege és szintje megfelelőségének értékelése 6](#_Toc9412972)

# Bevezetés

E jelentés jogalapját az Európai Stratégiai Beruházási Alapról, az Európai Beruházási Tanácsadó Platformról és a Beruházási Projektek Európai Portáljáról, valamint az 1291/2013/EU és az 1316/2013/EU rendelet módosításáról (az Európai Stratégiai Beruházási Alap) szóló, 2015. június 25-i (EU) 2015/1017 európai parlamenti és tanácsi rendelet[[1]](#footnote-1) (a továbbiakban: az ESBA-rendelet) képezi. Az ESBA-rendeletet az Európai Stratégiai Beruházási Alap időbeli hatályának meghosszabbítására, továbbá az említett alapot és az Európai Beruházási Tanácsadó Platformot érintő technikai javítások bevezetésére vonatkozó 2017. december 13-i (EU) 2017/2396 európai parlamenti és tanácsi rendelet[[2]](#footnote-2) (a továbbiakban: ESBA 2.0 módosítás) módosította. Az ESBA 2.0 módosítás többek között növelte az uniós garancia összegét, továbbá módosította a garanciaalap célösszegét. Az Európai Stratégiai Beruházási Alap (ESBA) irányítására és az uniós garancia biztosítására vonatkozó megállapodást (a továbbiakban: az ESBA-megállapodás) az Európai Bizottság és az Európai Beruházási Bank (EBB) 2015. július 22-én írta alá; a megállapodást 2016. július 21-én, 2017. november 21-én, 2018. március 9-én és 2018. december 20-án módosították és újraszövegezték.

Az ESBA-rendelet 16. cikkének (6) bekezdése előírja, hogy a Bizottság minden év május 31-ig éves jelentést[[3]](#footnote-3) nyújt be az Európai Parlamentnek, a Tanácsnak és az Európai Számvevőszéknek az Európai Stratégiai Beruházási Alap garanciaalapjának (a továbbiakban: ESBA-garanciaalap) előző naptári évi kezeléséről, amely jelentés többek között értékeli a célösszeg és az ESBA-garanciaalap szintjének megfelelőségét, továbbá azt, hogy szükség van-e a garanciaalap feltöltésére. Ez az éves jelentés tartalmazza az ESBA-garanciaalap előző naptári év végi pénzügyi helyzetének, az előző naptári év során végbement pénzügyi mozgásoknak, valamint a jelentős ügyleteknek és a pénzügyi beszámolókkal kapcsolatos releváns információknak a bemutatását. A jelentés továbbá az előző naptári év végére vonatkozóan információkat tartalmaz az ESBA-garanciaalap pénzgazdálkodásáról, teljesítményéről és kockázatáról.

# Operatív háttér

Az uniós garancia[[4]](#footnote-4) az EBB által az infrastruktúra és innováció keret (IIW) fő részének terhére, valamint az EBA által a kkv-keret (SMEW), valamint az IIW kkv-k/közepes tőkeértékű vállalatok alapjaiba történő befektetésre szolgáló részkeretének terhére jóváhagyott finanszírozási és beruházási műveleteket fedezi. Az ESBA-műveletek egy részét az uniós garancia fedezi, míg egy másik részét az EBB csoport hajtja végre saját kockázatra[[5]](#footnote-5).

Az ESBA-rendelet 12. cikke szerint az ESBA-garanciaalap olyan likviditási puffert képez, amelyből az uniós garancia lehívása esetén az EBB számára kifizetést kell teljesíteni. Az EU és az EBB között létrejött ESBA-megállapodásnak megfelelően az ESBA-garanciaalapból történő lehívás esetén akkor teljesíthető kifizetés, ha a lehívás összege meghaladja az ESBA-számlán az EBB rendelkezésére álló pénzeszközöket. Az EBB által kezelt ESBA-számla létrehozásának célja az uniós garanciával fedezett műveletekből eredő uniós bevételek, valamint a behajtott összegek beszedése, továbbá a rendelkezésre álló egyenleg mértékéig az uniós garancia keretében eszközölt lehívások kifizetése.

Az ESBA-garanciaalap feltöltése fokozatosan történik, az uniós garancia által viselt kitettség növekedésének figyelembevételével.

A 12. cikk (4) bekezdésének megfelelően az ESBA-garanciaalap eszközeit közvetlenül a Bizottság kezeli, és – a megfelelő prudenciális szabályok betartásával – a hatékony és eredményes pénzgazdálkodás elvével összhangban fekteti be.

Az EBB és az EBA hatáskörébe tartozik az uniós garanciával fedezett egyes műveletek kockázatának értékelése és nyomon követése. A Bizottság e jelentés, továbbá a jövőbeli tevékenységre vonatkozó koherens és prudens feltételezések alapján biztosítja az ESBA-garanciaalap felülvizsgálat tárgyát képező célösszegének és szintjének megfelelőségét. Az ESBA-rendelet 16. cikke (3) bekezdésének megfelelően az EBB és az EBA 2019 márciusában jelentést tett a Bizottságnak és az Európai Számvevőszéknek.

Az ESBA-rendelet 16. cikkének (2) bekezdése szerint az EBB által az Európai Parlamentnek és a Tanácsnak benyújtandó éves jelentésnek konkrét információkat kell tartalmaznia az ESBA keretében végrehajtott finanszírozási és beruházási műveletekhez kapcsolódó összesített kockázatról, valamint a garancia lehívásáról.

# Pénzügyi elszámolások és jelentős költségvetési ügyletek 2018-ban

Az ESBA-ra vonatkozó pénzügyi információkat az alábbiakban négy szakaszban mutatjuk be: 1. az ESBA-garanciaalap pénzügyi helyzete 2018. december 31-én, 2. az EBB csoport által 2018. december 31-ig végrehajtott, uniós garanciával fedezett ESBA-műveletek, 3. az ESBA-garanciaalap feltöltése és 4. az uniós garancia lehívása és felhasználása.

## Az ESBA-garanciaalap 2018. december 31-i pénzügyi kimutatása

A garanciaalap teljes eszközállománya 2018. december 31-én 5 452 millió EUR-t tett ki[[6]](#footnote-6). Az eszközök a következőket foglalták magukban: az értékesíthetőként besorolt befektetési célú értékpapír-portfólió (5 000 millió EUR), az eredménnyel szemben valós értéken értékelt pénzügyi eszközként besorolt, pozitív nettó jelenértékű határidős USD-eladási ügylet (2 millió EUR), valamint pénzeszközök és pénzeszköz-egyenértékesek (450 millió EUR).

A 2018. évi eredménykimutatás szerint az ESBA-garanciaalap az évet –13,9 millió EUR összegű gazdasági eredménnyel zárta.[[7]](#footnote-7) A portfólió USA-dollárban denominált részéből eredő devizakockázat fedezéséhez használt származtatott termékek valós értékének pozitív (28,4 millió EUR) és negatív (–62,9 millió EUR) változásaiból eredő –34,5 millió EUR összegű nettó veszteséget ellensúlyozta a pénzügyi eszközöknek és a kamatbevételeknek (17,5 millió EUR) az árfolyamváltozás miatti pozitív (103,7 millió EUR) és negatív (–86,7 millió EUR) átértékeléséből eredő nettó nyereség (17,0 millió EUR). A fennmaradó veszteség[[8]](#footnote-8) főként az értékesíthető értékpapírok értékesítéséből származó nettó veszteségből (–13,3 millió EUR) és a letétkezelési díjakból eredt (–0,6 millió EUR).

## Uniós garanciával fedezett ESBA-műveletek

2018. december 31-én az Uniónak az EBB csoport ESBA-műveletei keretében folyósított kintlévő összegekhez kapcsolódó garanciából eredő kitettsége 15,8 milliárd EUR-t tett ki az uniós garancianyújtásra jogi kötelezettségvállalás alapján rendelkezésre álló nettó 25,9 milliárd EUR-hoz[[9]](#footnote-9) viszonyítva. Az Európai Unió 2018. évi pénzügyi kimutatásához kapcsolódó megjegyzésekben a 15,8 milliárd EUR függő kötelezettségként jelenik meg.

2018-ban az EBB által az infrastruktúra és innováció keretből kezelt ESBA-műveletek az EU számára 112,7 millió EUR összegű nettó bevételt eredményeztek. Ebből az összegből a 2018. december 31-i állapot szerint a Bizottság EBB-vel szembeni nettó követelése az Európai Unió 2018. évi pénzügyi kimutatásában 38,9 millió EUR[[10]](#footnote-10) volt. Az infrastruktúra és innováció keretből történő lehívással kapcsolatos ESBA-műveleteket a 3.4. szakasz ismerteti.

A kkv-keretből kezelt ESBA-műveletekkel összefüggésben az EU-t 2018-ban 30,3 millió EUR összegű költség terhelte. Ebből az EU 2018. évi pénzügyi kimutatásában szereplő 21,9 millió EUR összegű igazgatási díj 2019. június 30-án vagy azt követően fizetendő az EBA számára.

## Az ESBA-garanciaalap feltöltése

Az ESBA-garanciaalap feltöltésére 2018-ban összesen 2 069 millió EUR költségvetési előirányzat került lekötésre. Ebből az összegből a C(2018)307 bizottsági határozatnak megfelelően 1 905 millió EUR összegű költségvetési előirányzatot kötöttek le. A „Pénzügyi intervenciókra képzett tartalékok” költségvetési sorból további 105 millió EUR összegű kötelezettségvállalási előirányzatot bocsátottak rendelkezésre. Végül 59 millió EUR címzett bevételként került lekötésre.

Az év során összesen 2 014 millió EUR tényleges kifizetésére került sor az ESBA-garanciaalap részére. Ez nagyrészt az EU általános költségvetésének kifizetési előirányzataiból származott, míg 59 millió EUR címzett bevételként behajtásra került (53,4 millió EUR-t az ESBA-bevételekből, 5,6 millió EUR-t pedig a Marguerite Alap bevételeiből), 154,9 millió EUR-t pedig kiegészítő kifizetési előirányzatként a költségvetési év végén csoportosítottak át.

## Az uniós garancia lehívása és felhasználása

Az ESBA-megállapodás 8. cikke (1) bekezdésének a) pontjával összhangban az uniós garanciából 97,1 millió EUR került lehívásra az infrastruktúra és innováció keretből végrehajtott, nemteljesítő művelethez kapcsolódóan. Az ESBA-megállapodás 11. cikkének megfelelően az EBB először 18,6 millió EUR-t hajtott be, ezzel a fizetendő összeg 78,5 millió EUR-ra csökkent. A lehívott összeget az ESBA-számláról (17,7 millió EUR), és az ESBA-garanciaalapból (60,8 millió EUR) fedezték. Ezt követően 1,6 millió EUR behajtására került sor. Az említett nemteljesítő művelettel kapcsolatban az EBB 1,0 millió EUR-t hívott le a behajtási költségekre és 0,6 millió EUR-t a visszatéríthető igazgatási díjakra.

2018-ban 0,6 millió EUR került kifizetésre az EBB-nek finanszírozási költségekre[[11]](#footnote-11) és 10,7 millió EUR értékhelyesbítésekre[[12]](#footnote-12).

# Az ESBA-garanciaalap 2018. évi kezelése

## Pénzgazdálkodás

Az ESBA-garanciaalap befektetési portfólióját az ESBA-garanciaalap eszközkezelésére vonatkozó iránymutatások jóváhagyásáról szóló, 2016. január 21-i C(2016)165 bizottsági határozatban megállapított gazdálkodási elvekkel összhangban fektetik be.

Az iránymutatás szerint a befektetési portfólióban található eszközöknek elegendő likviditást kell biztosítaniuk a garancia esetleges lehívása esetére, ugyanakkor nagy fokú biztonság és stabilitás fenntartása mellett optimális hozam- és kockázati szint kialakítását célozzák.

A befektetési célkitűzések és a piaci feltételekre vonatkozó kilátások figyelembevételével befektetési és kockázatkezelési stratégiákat fogadtak el. A befektetések során a cél a különböző rögzített hozamú eszközosztályok közötti fokozottabb diverzifikáció volt.

## Piaci fejlemények 2018-ban

A 2018. év az összességében negatív vagy példátlanul alacsony hozamok és az ehhez társuló jelentős piaci volatilitás és bizonytalanság miatt kihívást jelentett a befektetők számára. A kedvezőtlen környezet kialakulásához számottevő mértékben hozzájárultak a következő tényezők: a növekedés folytatódásával és az infláció emelkedésével kapcsolatos várakozások nyomán fokozatosan szigorúbbá váló monetáris politika az euróövezetben és az USA-ban, a kereskedelmi háború, az olaszországi fejlemények, továbbá az, hogy az év vége felé romlani kezdtek a gazdasági kilátások. Ami a monetáris politikát illeti, az EKB az úgynevezett mennyiségi lazítási politika keretében szeptemberben 30 milliárd EUR-ról 15 milliárd EUR-ra csökkentette a havi nettó eszközvásárlásokat, majd 2018 végén le is állította. Az Egyesült Államokban a Federal Reserve Bank az év során négy alkalommal hajtott végre 25 bázispontos emelést, így az év végére a Fed a jegybanki alapkamat céltartományát 2,25–2,5-re növelte.

Ezzel összefüggésben a 2018 elején még lényegesen magasabban mozgó európai rögzített hozamok az év végére összességében éves mélypontot értek el a gazdasági növekedés gyengülése és a gazdasági kilátások romlása, az olajárak csökkenése, valamint a jegybanki alapkamatok középtávú alakulásával kapcsolatos várakozások romlása következtében. Az év során a hitelkockázati felárak emelkedni kezdtek, és a részvénypiacok lanyhulása, valamint a nettó eszközvásárlások Európai Központi Bank (EKB) általi leállítása miatt ez a tendencia decemberben felgyorsult. A rövid lejáratú euróövezeti kötvények hozama – bár kisebb mértékben – szintén csökkent, a releváns hozamgörbék általános ellaposodását eredményezve. Az euróövezet gazdasági hangulatindexe, amely a háztartások és a vállalatok várakozásait jelzi, az elemzők által vártnál nagyobb mértékben esett, és az elmúlt csaknem két évre visszatekintve a legalacsonyabb szintre került. A visszaesés számos ágazatot és országot érintett. A peremterületek országainak kockázati felárai a német államkötvényekhez kapcsolódva decemberben általánosságban csökkentek. Olaszország esetében a hozamfelár több mint 30 bázisponttal csökkent, és a hónap végére 250 bázispontot ért el, amihez hozzájárult az olaszországi költségvetésről az Európai Bizottsággal elért megállapodás.

## A portfólió összetétele és fő kockázati jellemzői

2018. december 31-én a befektetési portfólió elsősorban állami kibocsátású értékpapírokból (a piaci érték 27 %-a a 46 %-os referenciaértékhez képest), valamint alsóbb szintű állami kibocsátók, szupranacionális szervek vagy ügynökségek, valamint külföldi kormányzatok által kibocsátott értékpapírokból (a piaci érték 18 %-a a 12 %-os referenciaértékhez képest) és fedezett kötvényekből (a piaci érték 25 %-a a 20 %-os referenciaértékhez képest) állt. A fennmaradó részt főként vállalatok és pénzügyi intézmények által kibocsátott fedezetlen kötvények alkották. A portfólió mintegy 9 %-át likvid és magas (AA/AAA) minősítésű, USA-dollárban denominált befektetések adták. Az említett befektetések devizakockázati kitettségét fedezték. 2018 végén a portfólió környezeti, társadalmi és kormányzati kritériumokat teljesítő kötvényekkel szembeni kitettsége a megfelelő referenciamutatóhoz képest több mint háromszoros volt.

A portfólió futamideje[[13]](#footnote-13) 2018 végén 2,41 év volt, átlagos hitelminősítése pedig A–.

A portfólió nagy részét likvid értékpapírokba fektették be, és a portfólió egy megfelelő nagyságú részének (a portfólió összértékének 21 %-a) futamideje 12 hónapnál rövidebb.

A portfólió lejárati, hitelkockázati és likviditási profilját úgy kalibrálták, hogy összhangban álljon az uniós garanciával fedezett ESBA-műveletekből eredő előre jelzett cash-flow-kkal (pl. tervezett lehívások, bevételek).

## Teljesítmény

Az éves teljesítmény kiszámítása idősúlyozott alapon történik, hogy ne befolyásolja a portfólió év során jelentősen növekvő mérete.

A sok kihívást jelentő, összességében negatív vagy példátlanul alacsony hozamokkal, továbbá a kapcsolódó jelentős piaci volatilitással és bizonytalansággal jellemezhető piaci környezetben az alap éves abszolút teljesítménye 2018-ban –0,312 % volt. Ezt az eredményt, amely összhangban van az ESBA-referenciamutató éves teljesítményével (–0,305 %), úgy sikerült elérni, hogy közben Európában a kamatszint (különösen a piacok által hitelkockázat-mentesnek tartott kitettségeké és a likvid kitettségeké) negatív volt, az Egyesült Államokban pedig több alkalommal emelkedett a kamatszint.

# Az ESBA-garanciaalap célösszege és szintje megfelelőségének értékelése

2018. december 31-én az Európai Stratégiai Beruházási Alap keretében aláírt – 28 tagállamra kiterjedő – műveletek összességében 53,6 milliárd EUR-t tettek ki, ebből az összegből 39,1 milliárd EUR-t az IIW (407 művelet), 14,5 milliárd EUR-t pedig az SMEW (470 művelet) keretében írtak alá. Összességében ez jelentős növekedést mutat 2017-hez képest, amikor az év végén az aláírások összesen 37,4 milliárd EUR-t tettek ki.

2018. december 31-én az uniós garanciával fedezett, kintlévő folyósított kitettségek összege közel 15,8 milliárd EUR volt, ami emelkedést jelent a 2017. évi 10,1 milliárd EUR-hoz képest.

Az uniós költségvetés uniós garanciával fedezett lehetséges jövőbeli kifizetésekből származó kitettsége az aláírt (folyósított és nem folyósított) műveletek tekintetében 19,8 milliárd EUR-t tett ki.

Az infrastruktúra és innováció keretből az uniós garanciával fedezett kintlévő folyósított kitettségek összege 14,8 milliárd EUR volt, ebből a hitelműveletek 14,2 milliárd EUR-t, a sajáttőke-típusú műveletek pedig 0,6 milliárd EUR-t jelentettek.

Amennyiben az infrastruktúra és innováció kerethez kapcsolódó műveletekkel összefüggésben veszteség merülne fel, azt az uniós garancia fedezi az ESBA-megállapodásban meghatározott feltételeknek megfelelően. Konkrétan, az infrastruktúra és innováció keret esetében az uniós garancia biztosítására az IIW hitelportfóliók és az IIW nemzeti fejlesztési banki sajáttőke-portfóliók (IIW Equity Portfolio–NPB) keretében portfólióalapú első veszteségviselő rész formájában kerül sor. Az IIW standard sajáttőke-portfóliójához kapcsolódóan az uniós garancia teljes garanciát jelent, feltéve, hogy az EBB ugyanolyan összegű eszközt azonos feltételek mellett saját kockázatára fektet be.

2018. december 31-én a kkv-kerethez kapcsolódó, uniós garanciával fedezett kintlévő kitettség összesen 0,995 milliárd EUR volt, ebből 0,880 milliárd EUR garanciaműveletet, 0,115 milliárd EUR pedig sajáttőke-műveletet jelentett[[14]](#footnote-14).

Amennyiben a kkv-kerethez kapcsolódó műveletekkel összefüggésben veszteség merül fel, azt elsősorban az InnovFin kkv-garanciaeszközből és a COSME hitelgarancia-eszközéből, a kulturális és kreatív ágazatok garanciaeszközéből, valamint az EaSI (a foglalkoztatás és a szociális innováció európai uniós programja) garanciafinanszírozási eszközéből származó hozzájárulások fedeznék. A kkv-kerethez tartozó sajáttőke-finanszírozási termék esetében a veszteségek fedezése az uniós garanciából történne az ESBA és (a 2. részkeret esetében) az InnovFin tőkefinanszírozási eszköz első veszteségviselő része keretében.

Az ESBA-garanciaalap célösszegét az ESBA-rendelet eredetileg az uniós garanciával fedezett teljes kötelezettségállomány 35 %-ában állapította meg[[15]](#footnote-15). Az uniós garancia alá tartozó különböző termékek kockázatértékelése azt mutatja, hogy az ESBA-garanciaalap említett feltöltési célértéke esetén az uniós költségvetés összességében megfelelően védett az uniós garancia terhére történő potenciális lehívásokkal szemben, figyelembe véve a követelések behajtását, a bevételeket és az EBB korábbi műveleteiből befolyt bevételeket. Ezért a 35 %-os célráta megfelelőnek tekinthető.

Az ESBA-garanciaalap kialakítási szakasza 2022-ig tart, így a feltöltés szükségességét egy későbbi szakaszban fogják értékelni.

1. HL L 169., 2015.7.1., 1. o. [↑](#footnote-ref-1)
2. HL L 345., 2017.12.27., 34. o. [↑](#footnote-ref-2)
3. Ez a jelentés az ESBA-garanciaalapra vonatkozó negyedik jelentés. Az előző jelentéseket a COM(2016) 353 final, a COM(2017) 326 final és a COM(2018) 345 final dokumentum tartalmazza. [↑](#footnote-ref-3)
4. Az uniós garancia mértékét az ESBA 2.0 módosítás 16 milliárd EUR-ról 26 milliárd EUR-ra növelte. [↑](#footnote-ref-4)
5. Az EBB csoport által nyújtott garancia mértékét az ESBA 2.0 módosítás 5 milliárd EUR-ról 7,5 milliárd EUR-ra növelte. [↑](#footnote-ref-5)
6. Az ESBA-garanciaalap auditált pénzügyi kimutatása az ESBA-garanciaalapról szóló jelentéshez mellékelt bizottsági szolgálati munkadokumentumban került közzétételre. [↑](#footnote-ref-6)
7. Lásd az ESBA-garanciaalapról szóló jelentést kísérő bizottsági szolgálati munkadokumentum 6. oldalát. [↑](#footnote-ref-7)
8. A nettó összeg 4,3 millió EUR nyereséget és 17,6 millió EUR veszteséget tartalmaz. [↑](#footnote-ref-8)
9. Az ESBA 2.0 módosítás 11. cikke szerint az uniós garancia összege semmilyen esetben nem haladhatja meg a 26 milliárd EUR-t, 2018. július 6. előtt pedig nem haladhatja meg a 16 milliárd EUR-t. A lehívott és felhasznált uniós garancia összege, valamint a kkv-keretben a portfóliógaranciát képező termékekre vonatkozó céltartalékok levonásra kerülnek az uniós garancia maximális összegéből. [↑](#footnote-ref-9)
10. Az EBB-nek 2019-ben, egy nemteljesítő művelet kapcsán fizetendő 0,5 millió EUR összegű kintlévő behajtási költségek levonása után. [↑](#footnote-ref-10)
11. Lásd az ESBA-megállapodás 8. cikke (1) bekezdésének d) pontját. Ez az összeg nem tartalmazza a fent említett lehívással kapcsolatos 1,6 millió EUR összegű költséget. [↑](#footnote-ref-11)
12. Lásd az ESBA-megállapodás 8. cikke (1) bekezdésének b) pontját. [↑](#footnote-ref-12)
13. A futamidőre vonatkozó adat módosított átlagos hátralévő futamidőre utal, amely figyelembe veszi a kötvény kamatlábmozgásokkal szembeni árérzékenységét. Ez az adat azon az elven alapul, hogy az értékpapír ára és a kamatláb fordítottan arányos. [↑](#footnote-ref-13)
14. Az Európai Unió 2018. december 31-i pénzügyi kimutatásában foglaltak szerint; az összeg nem tartalmazza azokat a garanciaszerződéseket, amelyek rendelkezésreállási időszaka 2019-ben kezdődik, a COSME keretében végrehajtott garanciaműveletekre lekötött és nem folyósított összegeket, továbbá a sajáttőke-műveletekre lekötött és nem folyósított összegeket. Az utóbbi kategóriák bevonásával az uniós garancia által potenciálisan fedezett kintlévő (folyósított és nem folyósított) kitettség teljes összege 2,3 milliárd EUR lenne. [↑](#footnote-ref-14)
15. Lásd az [ESBA-rendelet](http://data.europa.eu/eli/reg/2015/1017/2017-12-30) 12. cikkének (5) bekezdését. [↑](#footnote-ref-15)